CELEX: 32007R0646
Language: bg
Date: 2007-06-12 00:00:00
Title: Регламент (ЕО) № 646/2007 на Комисията от 12 юни 2007 година за прилагане на Регламент (ЕО) № 2160/2003 на Европейския парламент и на Съвета по отношение на целта на Общността за намаляване на Salmonella Enteritidis и Salmonella Typhimurium сред бройлерите и за отмяна на Регламент (ЕО) № 1091/2005 (Текст от значение за ЕИП)

13.6.2007   
            
            
               BG
            
            
               Официален вестник на Европейския съюз
            
            
               L 151/21
            
         
      РЕГЛАМЕНТ (ЕО) № 646/2007 НА КОМИСИЯТА
   
   от 12 юни 2007 година
   за прилагане на Регламент (ЕО) № 2160/2003 на Европейския парламент и на Съвета по отношение на целта на Общността за намаляване на Salmonella Enteritidis и Salmonella Typhimurium сред бройлерите и за отмяна на Регламент (ЕО) № 1091/2005
   (Текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (1), и по-специално член 4, параграф 1, член 8, параграф 1 и член 13 от него,
   като има предвид, че:
   
               (1)
            
            
               Целта на Регламент (ЕО) № 2160/2003 е да гарантира, че са предприети подходящи и ефективни мерки за откриване и контрол на салмонела и други зоонозни агенти на всички съответни етапи от производството, преработката и разпространението, по-специално на равнище първично производство, с цел намаляване на разпространението им и на риска, който представляват за здравето на обществото.
            
         
               (2)
            
            
               Регламент (ЕО) № 2160/2003 предвижда Общността да си постави за цел намаляването на разпространението на някои салмонелни серотипове от значение за общественото здраве сред бройлерите на равнище първично производство. Такова намаляване е от особено значение с оглед на строгите мерки по отношение на прясното месо, с произход от заразени птичи стада бройлери, които ще се прилагат съгласно посочения регламент считано от 12 декември 2010 г. По-специално прясно птиче месо, включително месо от бройлери, няма да може да бъде пуснато на пазара, освен ако не е доказано отсъствието на салмонела в 25 g от съответното месо.
            
         
               (3)
            
            
               Регламент (ЕО) № 2160/2003 предвижда целта на Общността да включва цифрово изражение на максималния процент епидемиологични единици, които остават положителни; и/или минималния процент на намаляване на броя епидемиологични единици, които остават положителни, максималния срок, в който трябва да бъде постигната целта и дефиниране на схемите за тестване, които са необходими за доказване постигането на целта. Също така тя следва да включва, когато е приложимо, определяне на серотиповете, които са от значение за общественото здраве.
            
         
               (4)
            
            
               За да бъде определена целта на Общността, бяха събрани съпоставими данни за разпространението на съответните салмонелни серотипове в птичи стада бройлери в държавите-членки в съответствие с Решение 2005/636/ЕО на Комисията относно базово проучване във връзка с разпространението на салмонела сред птичите стада бройлери (2).
            
         
               (5)
            
            
               Регламент (ЕО) № 2160/2003 предвижда, че по време на преходен период от три години целта на Общността по отношение на бройлерите ще обхваща само Salmonella Enteritidis и Salmonella Typhimurium. Други серотипове от значение за общественото здраве биха могли да бъдат взети под внимание след изтичане на този период.
            
         
               (6)
            
            
               За проверка на напредъка по отношение на постигането на целта на Общността, е необходимо да се предвиди в настоящия регламент многократно вземане на проби от птичи стада бройлери.
            
         
               (7)
            
            
               В съответствие с член 15 от Регламент (ЕО) № 2160/2003 Европейският орган за безопасност на храните (ЕОБХ) бе консултиран относно определянето на целта на Общността за бройлерите. По-специално, оперативната група за събиране на данни за зоонози при ЕОБХ прие на 28 март 2007 г. доклад за анализа на базовото проучване във връзка с разпространението на салмонела сред птичите стада от бройлери от вида Gallus gallus в ЕС, 2005—2006 г., част А: Прогнози относно разпространението на салмонела (3).
            
         
               (8)
            
            
               Регламент (ЕО) № 1091/2005 на Комисията от 12 юли 2005 г. за прилагане на Регламент (ЕО) № 2160/2003 на Европейския парламент и на Съвета относно изискванията за използване на специфични методи за контрол в рамките на националните програми за контрол на салмонела (4), е заменен с Регламент (ЕО) № 1177/2006 от 1 август 2006 г. за изпълнение на Регламент (ЕО) № 2160/2003 на Европейския парламент и на Съвета по отношение изискванията за използване на специфични методи за контрол в рамките на националните програми за контрол на салмонелата сред домашните птици (5). С оглед постигането на по-голяма яснота е целесъобразно Регламент (ЕО) № 1091/2005 да бъде отменен.
            
         
               (9)
            
            
               Мерките, предвидени в настоящия регламент, са съобразени със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Цел на Общността
   1.   Целта на Общността, както е посочена в член 4, параграф 1 от Регламент (ЕО) № 2160/2003 за намаляване на Salmonella Enteritidis и Salmonella Typhimurium при бройлерите („цел на Общността“) е намаляване на максималния процент птичи стада бройлери, които остават положителни за Salmonella Enteritidis и Salmonella Typhimurium, до 1 % или по-малко до 31 декември 2011 г.
   2.   Схемата за тестване, която е необходима за проверка на постигането на целта на Общността, е посочена в приложението.
   3.   Комисията предвижда преглед на схемата за тестване, посочена в приложението, основаваща се на опита, натрупан през 2009 г. — първата година от националните програми за контрол, както са посочени в член 5, параграф 1 от Регламент (ЕО) № 2160/2003.
   Член 2
   Отмяна на Регламент (ЕО) № 1091/2005
   Регламент (ЕО) № 1091/2005 се отменя считано от 1 юли 2007 г.
   Позоваванията към отменения регламент се считат за позовавания към Регламент (ЕО) № 1177/2006.
   Член 3
   Влизане в сила и приложимост
   Настоящият регламент влиза в сила на третия ден след публикуването му в Официален вестник на Европейския съюз.
   Член 1, параграф 1 и член 1, параграф 3 се прилагат от 1 юли 2007 г., а член 1, параграф 2 се прилага от 1 януари 2009 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 12 юни 2007 година.
      
         
            За Комисията
         
         Markos KYPRIANOU
         
         
            Член на Комисията
         
      
   
   
      (1)  ОВ L 325, 12.12.2003 г., стр. 1. Регламент, последно изменен с Регламент (ЕО) № 1791/2006 на Съвета (ОВ L 363, 20.12.2006 г., стр. 1).
   
      (2)  ОВ L 228, 3.9.2005 г., стр. 14.
   
      (3)  Списание EFSA (2007) 98, стр. 1—85.
   
      (4)  ОВ L 182, 13.7.2005 г., стр. 3.
   
      (5)  ОВ L 212, 2.8.2006 г., стр. 3.
   
      ПРИЛОЖЕНИЕ
      Схема за тестване, необходима за проверка на постигането на целта на Общността, както е посочена в член 1, параграф 2
      1.   Честота на вземане и състояние на пробите
      
                  а)
               
               
                  Пробите следва да обхващат всички птичи стада бройлери, които влизат в приложното поле на Регламент (ЕО) № 2160/2003.
               
            
                  б)
               
               
                  Проби от птичите стада бройлери следва да се вземат по инициатива на стопанския субект в хранителната промишленост и от компетентните органи.
                  
                              —
                           
                           
                              Вземането на проби по инициатива на стопанския субект в хранителната промишленост следва да се извършва в съответствие с член 5, параграф 3 от Регламент (ЕО) № 2160/2003 в рамките на три седмици преди транспортирането на птиците в кланици.
                           
                        
                              —
                           
                           
                              Вземането на проби от компетентните органи следва да включва всяка година поне едно птиче стадо от бройлери в 10 % от стопанствата с повече от 5 000 птици. Вземането на пробите се извършва въз основа на риска всеки път, когато компетентните органи преценят, че е необходимо.
                           
                        Вземането на проби, извършвано от компетентните органи, може да замести вземането на проби по инициатива на стопанския субект.
               
            
                  в)
               
               
                  Въпреки това чрез дерогация от буква а) компетентните органи могат да решат да вземат проби от поне едно птиче стадо от бройлери за производствен цикъл в стопанствата с няколко птичи стада, ако:
                  
                              i)
                           
                           
                              се използва системата всички вътре/всички вън;
                           
                        
                              ii)
                           
                           
                              за всички птичи стада се прилага едно и също управление;
                           
                        
                              iii)
                           
                           
                              снабдяването с фураж и вода е общо за всички птичи стада;
                           
                        
                              iv)
                           
                           
                              по време на една година и поне за шест производствени цикъла, изследванията за Salmonella spp са извършвани в съответствие със схемата за мониторинг, посочена в буква б), за всички птичи стада в стопанството и компетентните органи са взели проби от всички птичи стада за поне един производствен цикъл; както и
                           
                        
                              v)
                           
                           
                              всички резултати от тестването за Salmonella Enteritidis или Salmonella Typhimurium са били отрицателни.
                           
                        
            2.   Протокол за вземане на проби
      Вземат се проби с поне два чифта обувни тампони/марлени „чорапчета“. За птичи стада бройлери, отгледани на открито, проби се вземат само от зоната вътре в помещението. Всички проби с обувни тампони/с марлени „чорапчета“ се вземат от една проба.
      В птичи стада с по-малко от 100 бройлера, когато не може да се използват обувни тампони или марлени „чорапчета“, тъй като достъпът до помещенията е невъзможен, те могат да бъдат заменени с ръчни тампони, при които обувните тампони или марлените „чорапчетата“ се поставят върху ръка с ръкавица и се прокарват по повърхности замърсени с пресни изпражнения, или ако това не е възможно се използват други техники за вземане на проби от изпражнения, подходящи за целта.
      Преди да бъдат поставени, обувните тампони/марлените „чорапчета“ се напояват с разтворител за максимален ефект (MRD: 0,8 % натриев хлорид, 0,1 % пептон в стерилна дейонизирана вода) или стерилна вода или всякакъв друг разтворител, одобрен от националната референтна лаборатория, посочена в член 11 от Регламент (ЕО) № 2160/2003. Използването в стопанството на вода, която съдържа антимикробиални вещества или допълнителни дезинфектанти, е забранено. Начинът, препоръчван за напояване на тампоните, е да се излее течността във вътрешността им преди да бъдат поставени. Съществува и друг метод, който се състои в обработване на тампоните и „чорапчетата“ преди употреба с разтворители в автоклав и поставянето им в автоклавни торбички или стъкленици. Също така разтворителите могат да бъдат нанесени върху тампоните след тяхното поставяне с помощта на спрей или дозаторна бутилка за дезинфекция.
      Необходимо е да се гарантира, че са взети проби пропорционално от всички части на помещението. Всеки чифт следва да покрива около 50 % от площта на помещението.
      Когато вземането на пробите приключи, тампоните/„чорапчетата“ трябва да се пренесат внимателно, за да не изпадне полепеният по тях материал. Тампоните могат да бъдат обърнати наопаки с цел да задържат материала. Те следва да бъдат поставени в торбичка или стъкленица и да бъдат етикетирани.
      Компетентният орган трябва да съблюдава обучението на стопанските субекти в хранителната промишленост, с цел да гарантира правилното прилагане на протокола за вземане на проби.
      В случай на вземане на проби от компетентните органи поради съмнения за зараза със салмонела, както и във всеки друг случай, считан за уместен, компетентните органи трябва да се задоволят с извършването на по-задълбочени тестове, както би следвало, с цел резултатите от изследването за салмонела в птичите стада бройлери да не са повлияни от употребата на антимикробиални вещества в съответните птичи стада.
      Когато не са открити Salmonella Enteritidis и Salmonella Typhimurium, но са открити антимикробиални вещества или инхибиторен ефект върху развитието на бактериите, птичето стадо бройлери се счита за заразено съобразно целта на Общността, упомената в член 1, параграф 2.
      3.   Изследване на пробите
      3.1.   Транспорт и подготовка на пробите
      Пробите се изпращат по експресна поща или куриер до лабораториите, посочени в член 11 и член 12 от Регламент (ЕО) № 2160/2003, до 25 часа след вземането им. В лабораторията пробите се пазят в хладилник до изследването, което се извършва в рамките на 48 часа след получаването им.
      Чифта тампони (или „чорапчета“) се разопакова внимателно, за да се избегне изпадането на полепналия по него материал от изпражненията, събира се и се поставя в 225 ml буферна пептонна вода (БПВ), предварително затоплена до стайна температура.
      Пробата се завърта до пълното ѝ насищане и обработката се продължава, като се прилага метода за откриване от точка 3.2.
      Ако стандартите по ISO за подготовка на изпражнения за откриване на салмонела са уточнени, то те се прилагат, като заместват разпоредбите за подготовка на проби, посочени в настоящата точка.
      3.2.   Метод за откриване
      Следва да се използва препоръчваният от Референтната лаборатория на Общността (РЛО) метод за салмонела в Билтховен, Нидерландия.
      Този метод е описан в настоящата версия на проектоприложение Г към стандарт по ISO 6579 (2002): „Откриване на Salmonella spp. в животински изпражнения и в проби от периода на първично производство“.
      При посочения метод за откриване полутвърда среда (MSRV) се използва като единствената селективна обогатителна среда.
      3.3.   Определяне на серотипа
      Серотипът на най-малко една изолирана култура от всяка положителна проба следва да бъде определен по схемата на Кауфман-Уайт.
      3.4.   Алтернативни методи
      По отношение на пробите, взети по инициатива на стопанския субект в хранителната промишленост, може да се използва методът за анализ, предвиден в член 11 от Регламент (ЕО) № 882/2004 на Европейския парламент и на Съвета (1), вместо методите за подготовка на проби, методите за откриване и определяне на серотипа, предвидени в точки 3.1, 3.2 и 3.3 от настоящото приложение, ако са потвърдени в съответствие с EN/ISO 16140/2003.
      3.5.   Съхраняване на щамове
      Компетентните органи трябва да вземат поне по един изолиран щам от помещение годишно и да го съхраняват за бъдещо класифициране на фаги или тестване за антимикробиална податливост, като се използват нормални методи за събиране на култури, които трябва да гарантират интегритета на щамовете за минимален период от две години.
      4.   Резултати и доклад
      4.1.   Изчисление на разпространението за проверка на целта на Общността
      За целите на доказване постигането на целта на Общността едно птиче стадо бройлери следва да се счита за положителен носител, когато в птичето стадо, в който и да било случай, е открито наличие на Salmonella Enteritidis и Salmonella Typhimurium (различно от следи от ваксина).
      Положителните птичи стада бройлери се отчитат само веднъж за производствен цикъл, независимо от броя на пробите и тестовите операции, и се докладват само за годината на откриване на първата положителна проба.
      4.2.   Докладване
      Докладът следва да съдържа:
      
                  а)
               
               
                  общия брой птичи стада бройлери, от които са били взети проби от компетентните органи или от стопанските субекти в хранителната промишленост;
               
            
                  б)
               
               
                  общия брой заразени птичи стада бройлери;
               
            
                  в)
               
               
                  всички изолирани серотипове на салмонела (включително тези, различни от Salmonella Enteritidis и Salmonella Typhimurium);
               
            
                  г)
               
               
                  пояснения по резултатите, особено по отношение на особените случаи.
               
            Резултатите и всяка допълнителна информация, която е от значение, се докладват като част от доклада за тенденциите и източниците, предвиден в член 9, параграф 1 от Директива 2003/99/ЕО на Европейския парламент и на Съвета (2).
      4.3.   Допълнителна информация
      За всяко изследвано птиче стадо от бройлери следва да бъде предоставена поне следната информация за анализ на национално равнище или от Европейският орган за безопасност на храните, по негово искане:
      
                  а)
               
               
                  проба, взета от компетентния орган или от стопанския субект в хранителната промишленост;
               
            
                  б)
               
               
                  позоваване за стопанството, което остава непроменено във времето;
               
            
                  в)
               
               
                  позоваване за помещението, което остава непроменено във времето;
               
            
                  г)
               
               
                  месец на вземане на пробите.
               
            
         (1)  OВ L 165, 30.4.2004 г., стp. 1; коригирана версия (ОВ L 191, 28.5.2004 г., стр. 1).
      
         (2)  ОВ L 325, 12.12.2003 г., стр. 31.